
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea Ordonanţei de urgenţă a Guvernului nr.158/2001 privind regimul accizelor, cu care comisia noastră a fost sesizată în fond cu adresa Biroului Permanent nr.541 din 3 februarie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative pentru modificarea Ordonanţei de urgenţă a Guvernului nr.158/2001 privind regimul accizelor
Cu adresa nr.541 din 3 februarie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea Ordonanţei de urgenţă a Guvernului nr.158/2001 privind regimul accizelor.
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.
La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative pentru modificarea Ordonanţei de urgenţă a Guvernului nr.158/2001 privind regimul accizelor, în şedinţa din 15 mai 2003, comisia a hotărât, cu unanimitate de voturi, respingerea, din următoarele considerente:
- potrivit principiilor Directivei 92/12/CEE care reglementează regimul general, depozitarea, circulaţia şi controlul produselor supuse accizelor, respectiv sistemul de antrepozitare, produsele supuse accizelor pot circula între agenţii economici autorizaţi ca antrepozitari în regim suspensiv de plata accizelor, momentul datorării accizelor constituindu-l în acest caz livrarea produselor către consumatorul final;
- introducerea sistemului de antrepozitare va reduce numărul agenţilor economici plătitori de accize prin concentrarea bunurilor produse sau importate într-un număr limitat de antrepozite, ceea ce va duce atât la reducerea cheltuielilor de administrare cât şi la eficientizarea activităţii de control în domeniul produselor supuse accizelor;

- schimbarea sistemului de plată a accizelor în momentul livrării produselor către consumatorul final, în actualele condiţii în care în România nu există sistemul de antrepozitare fiscală, ar amplifica numărul plătitorilor de accize, ceea ce ar impune cheltuieli suplimentare de administrare şi, în acelaşi timp, ar face dificilă activitatea de control.

Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Popescu Luminiţa
          Titirişcă Gabriela

